Názov účtovnej 	 	OBEC   Slanská Huta	 	
jednotky	 		Slanská Huta č. 68, 044 17	
( adresa, IČO)	 	00691330	 	 	
Názov 	 	 	 	            SMERNICA	 	 	
vnútropodnikovej 		o povinnom zverejňovaní zmlúv, 	
smernice	 	             	          objednávok a faktúr	 	 	
Číslo smernice	 	          9/2019	 	 	
 	 	 	 	 	 	 	
Platnosť smernice	od 15.11.2019	 	 	
pre obdobie	 	 	 	 	 	
Schválil	 	Martina Urbanová - starostka	 	 	

Starosta obce Slanská Huta, v zmysle ustanovenia § 5a a nasl. zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, vydáva túto Smernicu o povinnom zverejňovaní zmlúv, objednávok a faktúr (ďalej len „Smernica“):

Čl. I
Základné ustanovenia

1. Obec Slanská Huta. (ďalej len „obec“) ako zložka verejnej správy predstavuje subjekt povinný zverejňovať informácie ďalej uvedené v tejto Smernici.
2. Povinne zverejňovanou zmluvou (ďalej aj len „zmluva“) je písomná zmluva, ktorú uzaviera povinná osoba a ktorá obsahuje informáciu, ktorá sa získala za finančné prostriedky, s ktorými hospodária právnické osoby verejnej správy vrátane neštátnych účelových fondov, alebo sa týka používania týchto finančných prostriedkov, nakladania s majetkom štátu, majetkom obce, majetkom vyššieho územného celku alebo majetkom právnických osôb zriadených zákonom alebo na základe zákona alebo nakladania s finančnými prostriedkami Európskej únie.
3. Povinne zverejňovanou zmluvou je aj zmluva uzavretá právnickou osobou založenou obcou:
a. v ktorej má obec výlučnú účasť alebo v ktorej má spoločne výlučnú účasť so štátom, alebo v ktorej majú štát a viaceré povinné osoby spoločne výlučnú účasť, a 
b. ktorá sa týka nakladania s majetkom právnickej osoby založenej obcou; to neplatí, ak je zmluva uzatvorená v bežnom obchodnom styku v rozsahu predmetu podnikania alebo činnosti zapísanej v obchodnom registri alebo v inej úradnej evidencii.
4. Povinne zverejňovanou zmluvou nie sú zmluvy vymenované v § 5a ods. 5 zákona č. 211/2000 Z. z.
5. Obec nezverejňuje ustanovenie povinne zverejňovanej zmluvy, ktoré obsahuje informáciu, ktorá sa podľa zákona nesprístupňuje.

Čl. II
Zverejňovanie zmlúv

1. Obec zverejňuje zmluvu na svojom webovom sídle bezodkladne po jej uzavretí alebo po doručení súhlasu príslušného orgánu, najneskôr však v lehote 7 dní od jej uzavretia alebo doručenia súhlasu. 
2. Zmluva je uzavretá po nadobudnutí jej platnosti, t. j. dňom jej podpísania všetkými účastníkmi zmluvného vzťahu, v prípade rozdielnych dátumov podpisu zmluvy nadobúda platnosť v poradí neskorším (posledným) dátumom.
3. Za zverejňovanie zmlúv zodpovedá starosta obce , ktorý zabezpečí riadne a včasné zverejnenie každej povinne zverejňovanej zmluvy.
4. Príslušný zamestnanec, ktorý zabezpečuje zverejnenie zmluvy, zodpovedá za:
a. súlad zverejnenej zmluvy so skutočným stavom,
b. nesprístupnenie tých ustanovení zmluvy, ktoré obsahujú informáciu, ktorú nemožno sprístupniť v zmysle zákona. 
5. V prípade duplicitného zverejnenia zmluvy viacerými účastníkmi zmluvného vzťahu , rozhodujúcim je prvé zverejnenie zmluvy. 
6. Vecne príslušné oddelenie vydá účastníkovi zmluvného vzťahu písomné potvrdenie o nadobudnutí účinnosti zmluvy v prípade, že o to účastník požiada. 
7. Ak sa zverejnila zmluva, ktorá na vznik, zmenu alebo zánik práva vyžaduje vklad do katastra nehnuteľností podľa osobitného predpisu, obec priloží potvrdenie o zverejnení zmluvy k návrhu na vklad do katastra nehnuteľností alebo bezodkladne zašle písomné potvrdenie o zverejnení zmluvy príslušnej správe katastra.

Čl. III
Zverejňovanie objednávok a faktúr 

1. Obec zverejňuje na svojom webovom sídle v štruktúrovanej a prehľadnej forme tieto údaje o objednávkach tovarov, služieb a prác:
a. identifikačný údaj objednávky,
b. popis objednaného plnenia,
c. celkovú hodnotu objednaného plnenia, 
d. identifikáciu zmluvy, 
e. dátum vyhotovenia objednávky,
f. identifikačné údaje dodávateľa,
g. údaje fyzickej osoby, ktorá objednávku podpísala.
2. Obec zverejňuje na svojom webovom sídle v štruktúrovanej a prehľadnej forme tieto údaje o faktúrach:
a. identifikačný údaj faktúry, 
b. popis fakturovaného plnenia, 
c. celkovú hodnotu fakturovaného plnenia,
d. identifikáciu zmluvy, 
e. identifikáciu objednávky, 
f. dátum doručenia faktúry,
g. identifikačné údaje dodávateľa.
3. Údaje o objednávke sa zverejňujú najneskôr do desiatich pracovných dní od jej vyhotovenia.
4. Údaje o faktúre sa zverejňujú najneskôr do 30 kalendárnych dní odo dňa zaplatenia faktúry. 
5. Obec nezverejňuje údaje o objednávkach a faktúrach, ktoré súvisia so zmluvou, ktorá nie je povinne zverejňovanou zmluvou, s výnimkou tých objednávok a faktúr pri ktorých tak rozhodne starosta obce.  
6. Za zverejňovanie zmlúv zodpovedá starosta obce,  ktorý zabezpečí riadne a včasné zverejnenie každej povinne zverejňovanej zmluvy.

Čl. IV
Doba zverejnenia

1. Zverejnenie zmluvy sa vykonáva nepretržite počas existencie záväzkového vzťahu založeného zmluvou a nie kratšie ako päť rokov od nadobudnutia účinnosti zmluvy. 
2. Zverejnenie údajov o objednávkach a faktúrach sa vykonáva súvisle v priebehu päť po sebe nasledujúcich  kalendárnych rokov od zverejnenie týchto údajov. 
3. Informácie možno zverejňovať aj po uplynutí doby uvedenej v predchádzajúcich odsekoch, a to na základe rozhodnutia starostu obce. 

Čl. V
Záverečné ustanovenia

1. Táto Smernica je záväzná pre všetkých zamestnancov obecného úradu. 
2. Táto Smernica nadobúda platnosť dňom jej podpísania a účinnosť dňom 15.11.2019

V Slanskej Hute dňa 15.11.2019

........................................
                                                                                                                 Martina Urbanová   
                                                                                                             starostka obce